prinosi 


Toma Akvinski 


O VJEČNOSTI SVIJETA 


Uvodna riječ 


Leibniz piše u svojoj Raspravi o metafizici (Discours de mćtaphysi- 
que) iz 1686. godine: 

»Je scay que j'avance un grand paradoxe en pretendant de rehabi- 
liter en quelque facon Pancienne philosophie et de rappeler postliminio 
les formes substantielles presque b4nnies; mais peut estre qu'on ne me 
condamnera pas legerement, quand od sgaura que j'ay assez meditć sur la 
philosophie moderne, que j*ay donnć bien du temps aux experiences de 
physique et aux demonstrations de Geometrie, et que jay estć long 
temps persuadć la vanite de ces FEstres, que j*ay estć enfin obligć de 
reprendre malgrć moy et comme par force, aprčs avoir fair moy mčme 
des recherches qui m?ont fait reconnoistre que nos modernes ne rendent 
pas assez de justice a S. Thomas et d'autres grands hommes de ce temps Ja, 
et qu'il y a dans les sentiments des philosophes et theologiens scholastiques 
bien plus de soliditć qu*on ne stimagine, pourveu qu*on s*en serve A propos 
et en leur temps. 


— Svjestan sam da postupam vrlo paradoksalno kad pokušavam 
na neki način rehabilitirati staru filozofiju i podsjetiti na zavičajno 
pravo bitnih odrednica koje su gotovo protjerane; ali možda me nitko 
neće olako osuditi uzme li u obzir da sam podosta razmišljao o moder- 
noj filozofiji, da sam mnogo vremena posvetio fizikalnim iskustvima i 
geometrijskim dokazivanjima, te sam dugo bio uvjeren da su te stvari 
potpuno beznačajne. Naposljetku sam bio primoran, usprkos samom 

sebi i kao potaknut neodoljivom silom, da ih opet prihvatim, poslije 
nego sam poduzeo istraživanja koja su me dovela do zaključka da naši 
moderni ne odaju važno priznanje sv. Tomi i ostalim velikim ljudima 
toga vremena i da u mišljenju skolastičkih filozofa i teologa ima mnogo 
više temeljitosti nego što se općenito misli, samo kad se s njima služimo 
znalački i na pravom mjestu« (usp. Edition collationće avec le texte 
autographe prčseniće et annotće par Henri Lesticnne, Paris, Vrin 1929, 
str, 40—41; latinski u izvorniku, podcrtao Leibniz). 


Ne krijem namjeru da ovim prijevodom Tominog djelca De aeterm- 
tate mundi na hrvatski želim pridonijeti rehabilitaciji filozofijske misli 
Tome Akvinskog u našoj kulturnoj i znanstvenoj javnosti koja tu misao 
poznaje uglavnom kroz razne propagandne i antipropagandne deforma- 
cije i dezinformacije. Sklon sam vjerovati da će i ovo djelce ne jednoga 
našeg kulturnog i znanstvenog radnika dovesti do onog zaključka o Tomi 
Akvinskom do kojega je došao Leibniz i mnogi drugi poslije njega. 

De aeternitate mundi napisano je 1270. ili 1271. godine. U nekim 
rukopisima tom su naslovu dodane riječi contra murmurantes (protiv 
onih koji mrmljaju), koje ukazuju na polemičko obilježje ovoga spisa. 
Toma se ovdje doista pokazuje kao angažirani mislilac i izvrstan pole- 

ničar u raspravama svoga vremena. On, istina, ne voli polemizirati, 
već radije pristupa problemima trezvenom prosudbom i temeljitom raš- 
člambom. Ali kad se u Crkvi i u društvu rasplamsa borba oko nekih 
teoloških i filozofskih problema od životnog značenja!, onda ni on ne 
ostaje u okvirima aristotelovske znanstvene metode, nego ulazi u otvo- 
renu polemiku. U polemici nikad ne vrijeđa, pretežno se služi argumen- 
tima, vrlo rijetko ironijom. Umišljenu oštroumnost svojih protivnika, 
koji vide protuslovlje tamo gdje ga nitko ne vidi, ironizira primjedbom 
da su »samo oni ljudi i s njima se rađa mudrost« (usp. br. 9). Na neke 
protivničke razloge ne želi ni odgovoriti, jer su — veli — »tako slabi 
da svojom sakatošću samo osnažuju, čini se, suprotno mišljenje« (usp. 
br. 12). 

Tko su zapravo »murmurantes«, s kojima Toma polemizira u ovom 
djelcu? To su u prvom redu teolozi augustinovskog smjera kao Aleksan- 
ar iz Halesa, Matej iz Aquasparte 1 drugi, ali osobito sv. Bonaventura 
njegovi sumišljenici. Slijedeći većinu Crkvenih otaca, oni su naučavali 
a stvaranje i trajanje svijeta u vremenu nije samo kršćanska dogma 
nego i razumski dokaziva istina. Štoviše, sv. Bonaventura je pokušao 
okazati da je pojam »stvaranja svijeta oduvijek« protuslovan. 


fi 


1 U ono doba borba se vodila osobito oko tri problema: o pravima dominikanskog 
i franjevačkog Reda u Crkvi, o jedinstvu ljudskog uma i o vječnosti svijeta, U 
prvom slučaju protivnici su ugrožavali egzistenciju dvaju spomenutih Redova, u 
drugome ljudsku osobnost, a u trećem slobodu filozofijskog istraživanja. Na te se 
probleme odnose Vomina polemička djelca (opuscula): Contra impugnantes Dei cultum 
et religionem (1256), Contra pestiferam doctrinam retrahentium bomines a religionis 
ingressu (1270); De »nitate intellectus contra Averroistas Parisienses (1270) | ovo 
jelce. 


S tim se dokazima hvata ukoštac Toma u ovom djelcu i u drugim 
djelima (usp. bilj. 27.). U Sumi teologije I, q. 46, a. 2. on tim dokazima 
zamjera što nepravedno zaključuju iz pojedinačnih slučajeva, u kojima 
je vremenski početak dokaziv, npr. iz vremenskog početka pojedinih 
kultura, civilizacija itd., na vremenito trajanje cijeloga svijeta. U takvom 
je dokazivanju na djelu paralogizam koji je Aristotel nazvao sig čAMo 


vvevog ver&Bagi — prijelaz u drugi rod stvari.? Stoga Toma s pra- 
vom primjećuje: »...ridiculum est ex huiusmodi particularibus muta- 
tionibus opinionem accipere de novitate mundi totius. — ... smiješno je 


zaključivati na vremenski početak cijeloga svijeta na temelju pojedinač- 
nih promjena u njemu«,3 


Ovdje je mjesto da se kritički osvrnemo i na neke novovjekovne 
prirodoznanstvene pokušaje dokazivanja vremenskog početka svijeta. 
Počev od 19. stoljeća, kad se u Europi probudila »povijesna svijest«, ne- 
prestano se pokušavaju dokazati prirodoznanstvenim putem razni »po- 
čeci« i »svršeci«: početak ljudskog života na Zemlji, početak Života u 
svemiru, početak svemira, njegov svršetak zbog degradacije energije itd. 
Ne govoreći o tome koliko su ti zaključci relativni i hipotetički na pod- 
ručju samih prirodnih znanosti, njihova upotreba za dokazivanje vre- 
menskog početka cijeloga svijeta svakako predstavlja prije spomenuti 
bezrazložni paralogistički skok iz pojedinačnog u sveopće. Ako se na pr. 
najsuvremenijim metodama astrofizike dokazuje da je svemir star oko 
šest bilijuna godina, ipak treba kazati da je taj zaključak dobiven na 
temelju promatranja i proučavanja sadašnjeg stanja svemira. No tko zna u 
kakvom je stanju svemir mogao biti, uzmimo prije stotinu milijuna go- 
dina, ili kakve su materije mogle nastati i nestati u toku tih šest bilijuna 
godina starosti svemira? I što je najvažnije: tko zna kako bi izgledao 
zaključak o starosti svemira na temelju proučavanja njegovih nepoznatih 
stanja i iščeznulih materija? 


Ne trebamo se, dakle, čuditi što Toma u takvim i sličnim pokuša- 
jima dokazivanja vremenskog početka svijeta vidi smiješnu misaonu naiv- 
nost (ridiculum) koju slikovito uspoređuje s naivnošću nekoga tko bi 
»... ex conditionibus hominis nati et perfecti vellet argumentari de con- 
ditionibus ejus secundum quod est imperfectus in utero matris existens, 
—...iz osobina već rođenog i odraslog čovjeka htio bilo što dokazati 
o njegovim osobinama koje je imao u embrionalnom stadiju u majčinoj 
utrobi«. Forsirajući tu sliku, Toma navodi Maimonidov primjer o ne- 
kom dječaku koji se zanimao, postavši punoljetan, za način čovjekova 
dolaska na svijet. ».... cui cum exponerent ordinem nativitatis huma- 
nae, objecit puer hoc esse impossibile, asserens, quia homo nisi respiret 
et comedat, et superflua expellat, nec unum diem vivere potest; unde nec 


* Usp. De caelo 1, 1, 268 b 1; također: Metafizika III, 3, 998 b 22; V, 28, 1024 
b 15. 
2 Usp. Summa th., 1, q. 46, a. 2, ad 4m; Žn libros Aristotelis Meteorologicorum 
expositio, Lib 1, lec. 17, n, 134. 

in utero matris per novem menses vivere potest. Similiter errant qui ex 
modo fiendi res in mundo jam perfecto volunt necessitatem vel impossi- 
bilitatem inceptionis mundi ostendere — ...Kad mu bi izložen redo- 
slijed ljudskog rađanja, dječak je izjavio da je to nemoguće, jer — reče 
— ako čovjek ne diše, ne jede i ne izbacuje nečist, ne može živjeti ni 
jedan dan; isključeno je, dakle, da bi mogao živjeti tako devet mjeseci 
u majčinoj utrobi. Isto tako griješe oni — zaključuje Toma — koji iz 
određenih promjena u sadašnjem razvijenom stanju svijeta žele dokazati 
da je njegov vremenski početak nuždan odnosno nemoguć.«* 

Ali, vratimo se Tominoj raspravi s teolozima augustinovskog smjera. 
Što je zapravo posrijedi u toj raspravi? Skolastičko suparništvo i nad- 
mudrivanje između dominikanca sv. Tome i franjevca sv. Bonaventure? 
Nipošto.5 

Posrijedi je nešto mnogo dublje. Sv. Bonaventura i njegovi sumišlje- 
nici su bili uvjereni da su njihovi napori za dokazivanjem vremenskog 
početka svijeta posve u skladu s Objavom, s učenjem Crkvenih otaca 
i uopće s kršćanskim gledanjem na svijet. Toma Akvinski je, naprotiv, 
u tim naporima vidio opasnost i za čvrstoću vjere i za slobodu filozofij- 
skog mišljenja. 

Prema njemu, pokušaji dokazivanja nekih nedokazivih vjerskih 1s- 
tina, kao što su Trojstvo i vremenski početak svijeta, ne samo da ne idu 
u prilog vjeri, nego joj mogu nanijeti štete. Utemeljivanje tih istina na 
neuvjerljivim i krhkim paralogističkim razlozima pruža«.,. materiam 
irvidendi infidelibus, existimantibus nos propter huinsmodi rationes cre- 
dere quae fidei sunt. — ... gradiva nevjernicima da vjeru ismjehuju, jer 
misle da mi prihvaćamo vjerske istine zbog takvih razloga«.5 

S druge strane: ako je vremenski početak svijeta dokaziv, ako je 
pojam »stvaranja svijeta oduvijek« protuslovan, i ako se ovim dvjema 
razumskim tezama povjerava obrana vjerske dogme o vremenskom po- 
četku svijeta, onda nije daleko opasnost da ta vjerska dogma zauzvrat 
brani svoje razumske branitelje, pa da se svako drugačije filozofijsko 
razmišljanje o tom problemu obilježi kao nerazumno ili čak kao krivo- 
vjerno. A to bi moglo imati teške doktrinarne i socijalne posljedice, kao 
što ih je doista imalo kad je pariški biskup Etienne Tempier, povodeći se 
za teolozima augustinovskog smjera, 1270. osudio averoističku tezu Sigera 
iz. Brabanta i njegovih sumišljenika o vječnosti svijeta." Toma je zastupao 


* Usp. Commentum in IV libros Sententiarum 1, d. 14. q. 1,2 5,c. 

5 Povijesna je Činjenica da su sv. Toma i sv. Bonaventura bili dobri prijatelji, 
đa su se zajedno borili za prava svojih Redova u Crkvi i da su se teološki u mno- 
gočemu slagali. Neslaganje u ponekim teologumenima nije bilo zapreka prijateljstva, 
nego naprotiv znak njegove iskrenosti. Uostalom, po njihovu mišljenju, reorijsko 
slaganje odnosno neslaganje ne igra nikakvu bitnu ulogu u prijateljstvu: »ad amicitiam 
non pertinet concordia in opinionibus« (usp. Samma th., 1—II, q. 29, a, 3, ad 2m). 
Mi to danas teško shvaćamo, jer su današnja teološka neslaganja, pod utjecajem po- 
vijesnih prilika, većinom ideologizirana i policizirana. 

* Usp. Summa th, 1 q. 46,2. 2,c. 

7 Usp. P. MANDONNET, Siger de Brabant et I averroisme latin au XIIle sičcle?, 
Louvain 1911. 

mišljenje da tu Sigerovu filozofsku tezu treba rješavati na filozofijskoj 
razini, a ne uplitanjem crkvenog autoriteta. Ta je teza, dakako, nespo- 
k “2 ae Nudi 
jiva s kršćanskom dogmom, ali je isto tako u raskoraku s razložnim filo- 
zofijskim mišljenjem, jer se vječnost svijeta ne može dokazati valjanim 
razlozima.8 Treba samo razotkriti neizbježnu misaonu nesuvislost u tim 
razlozima i teza o vječnosti svijeta će se pokazati isto tako nedokaziva 
kao i suprotna teza o njegovu vremenskom početku. 


Kao što vidimo, Tomino je stajalište o problemu trajanja svijeta 
sasvim osebujno u povijesti filozofije i teologije. Prema njemu, svijet je 
po prirodi takav da se nama ljudima pokazuje indiferentnim i prema 
vremenskom početku i prema vječnom trajanju. Zato su te dvije teze 
nedokazive. Osim tomistA2, to je stajalište neovisno o "Tomi ponovio i 
Kant u svojoj prvoj antinomiji čistog uma.19 


Ostavljajući po strani zanimljivu usporedbu između Tome i Kanta!!, 
moramo na kraju ovih uvodnih riječi barem nabaciti jedno važno pita- 
nje: zašto je Toma Akvinski uporno naglašavao nemogućnost dokazi- 
vanja vremenskog početka svijeta i njegova vječna trajanja? Koja je 
spoznaja posrijedi, u krajnjoj liniji? 

Čovjek je, prema Tomi, biće koje neodoljivo postavlja pitanje o 1s- 
konu cijeloga svijeta i samoga sebe. Svaki je čovjek u tom smislu filo- 
zofijsko biće. To pitanje čovjek ne može izbjeći svakodnevnim brigama, 
ni raznim razumskim smicalicama, kao npr. krilaticom da je to »jalovo 
skolastičko pitanje«, jer se ono uvijek iznova javlja, pa bi tada trebalo 
razjasniti zašto ljudsku egzistenciju neminovno prati to »jalovo pitanje«. 
Filozofija kao znanost od svojih je početaka pokušala tematizirati tu 
prirodnu filozofičnost čovjeka opredjeljujući se sad za vremenski početak 
svega postojećeg, sad za njegovo vječno trajanje. Samo Toma i Kant sma- 
traju da opredjeljenje prema tom problemu nije i ne može biti isklju- 
čivo razumsko-razložno, čak ni na razini filozofije. Ona je svagda re- 
zultat čovjekova opredjeljenja čitavim njegovim bićem, to jest vjerom 
u jedan dio alternative, a nevjerom u drugi. 


g Usp. Summa th., 1, q. 46, a. 1; De potentia, q. 3, a. 17; Summa contra Gentiles, 
II, cc. 31—38. 


% Na primjer: Capreolus O. P. (+1444), Cajetan O. P. (+1534), Baliez O. P. 
(+1604), Joannes de D. Thoma O. P. (+1644), Svarez S. J. (+1619) ird. 


" Usp. Kritika čistog uma, Beograd, Kultura 1958., str. 382—389. 


"Usp. A. ANTWEILER, Die Anfangslosigkeit der Welt nacb Thomas von 
Aquin und Kant, 2 sv., Trier, Paulinus Verlag 1961. 

ris, 


Napomena 


U prevođenju sam se držao onih načela koja sam iznio u svom prijevodu 
prvih dvaju pitanja Sume teoologije (usp. Zbornik sv. Tome Akvinskog, Zagreb, 
Dominikanski provincijalat 1974., str. 245—246). 


O VJEČNOSTI SVIJETA 


No = Pretpostavljajući prema katoličkoj vjeri da svijet ne postoji 
oduvijek, nego je njegovo trajanje jednom počelo, postavilo se pitanje 
da li je mogao oduvijek postojati. Da bi se razložila istina ovoga pitanja, 
treba najprije pokazati u čemu se slažemo s protivnicima, a u čemu se 
od njih razlikujemo. 

Kad bi se to pitanje shvatilo tako da nešto postoji oduvijek, osim 
Boga, u tom smislu da Bog to nije stvorio, bila bi to strahovita zabluda 
ne samo s vjerskog stajališta, nego i prema filozofima koji priznaju i do- 
kazuju da sve što postoji, na bilo koji način, nužno zavisi uzročno od 
onog bića koje najpotpunije i najistinskije ima bitak.! 

Ali ako se to pitanje shvati tako da nešto postoji oduvijek, a ipak 
zavisi od Boga uzročno u cjelini svoga bića, tada treba vidjeti može li 
se ta tvrdnja održati. Kad bi netko rekao da je takvo nešto nemoguće, 
to bi tvrdio ili zbog toga što smatra da Bog nije mogao stvoriti ono što 
oduvijek postoji, TA pak zbog toga što se Miso nešto nije moglo dogo- 
diti sve da je Bog i mogao učiniti. Što se tiče prve mogućnosti svi se 
slažu da je Bog mogao stvoriti nešto što oduvijek postoji, uzme li se u 
obzir njegova beskonačna moć.? 

2, — Preostaje, dakle, da ispitamo može li postati (fieri)š nešto što 
oduvijek postoji. Ako bi netko rekao da se to ne može dogoditi, ta se 
tvrdnja može razumjeti samo na dva načina, odnosno njezina istinitost 
ima dva moguća izvora: ili je posrijedi nedostatak primalačke mogućnosti 
(potentiae passivae)! ili protuslovlje pojmova. 


1 Toma smatra da je većina grčkih filozofa dokučila stvaranje svijeta u smislu 
uzročne zavisnosti svih bića od Bitka (usp. Summa th., IL, q. 44, a. 2, c.; Summa c. 
Gent., If, c. 37; De Potentia q. 3, a. 5, £). —E GILSON to poriče, osobito u 
pogledu Aristotela, ali njegovo mišljenje počiva na krivim povijesno-filozofskim pret- 
postavkama (usp. 'Lesprit de la pbilosopbie mćdićvale, Paris, Vrin 1948., str, 69, bilj. 
ih Toma razlikuje ovaj filozofski pojam stvaranja od teološkog (usp. Commentum 
in IV lib. Sant. Nd. 4, qo1,/a2,c,1td.) koji uključuje tvrdnju vremenskog početka 
svijeta, što se razumski ne može ni dokazati ni opovrgnuti. 

2 O Božjoj beskonačnoj moći vidi: Summa th., 1, q. 25; De Potentia, q. 1. 

2 »Postati« ovdje znači: zavisiti uzročno od... 

4 »Primalačka mogućnost« je podloga ili osnova nekog događaja ili radnje. 
Drugim riječima, ona označuje materijalne preduvjete koji omogućuju da se neka 
radnja dogodi, da bude »primljena«. 

Prvi slučaj možemo oprimjeriti ovako: anđeo nije mogao postati 
prije nego što je stvoren, jer njegovu postojanju nije prethodila nikakva 
primalačka mogućnost; on naime nije stvoren od nekog gradiva koje 
bi mu prethodilo. A ipak Bog je mogao stvoriti anđela, mogao je tako- 
đer postaviti mogućnost da anđeo postane, jer ga je stvorio i bi stvoren. 
U com smislu recba, dakle, s vjerskog stajališta bez daljnjega dopustiti 
da ne može oduvijek postojati ono što je Bog prouzrokovao, jer bi su- 
protna tvrdnja značila da primalačka mogućnost postoji oduvijek, što 
bi bilo krivovjerno. Ali iz toga ne slijedi da Bog nije mogao stvoriti neko 
biće koje bi oduvijek postojalo. 

Što se tiče drugog slučaja: obično kažemo da ncšto »ne može biti« 
zbog toga što uključuje protuslovlje pojmova; tako kažemo da tvrdnja 
i nijekanje ne mogu biti istiniti zajedno, premda neki smatraju da Bog 
to može učiniti.5 Neki pak misle da tako nešto ni Bog ne može učiniti, jer 
toga uopće nema. No očigledno je da Bog ne može učiniti da se takvo 
nešto ostvari, jer postavka kojom se nešto tvrdi (nijekanjem) ruši samu 
sebe. Ustvrdi li se ipak da Bog može učiniti da se protuslovlje ostvari, 
ta tvrdnja nije krivovjerna, premda je, po mom mišljenju, neistinita; na 
primjer, tvrdnja da prošlost nije bila, uključuje protuslovlje. U tom smi- 
slu kaže Augustin u knjizi Contra Faustum: »Kaže li netko: ako je Bog 
svemoguć, neka učini da ono što je učinjeno bude kao da nije bilo uči- 
njeno, — taj ne primjećuje da kaže nešto slično ovome: ako je Bog 
svemoguć, neka učini da sve istine samim tim što su istine postanu ne- 
istine.«ć A ipak su neki veliki? pobožno rekli da Bog može zbrisati pro- 
šlost kao da nikad nije bila, i to se nije smatralo krivovjernim. 


3. — Razmotrimo sada postoji li pojmovno protuslovlje između 
ovih dviju postavki: Bog je nešto prouzrokovao, a ipak to oduvijek po- 
stoji. Bez obzira na to je li ta tvrdnja istinita, ona nije krivovjerna, jer je 
Bog mogao učiniti da oduvijek postoji ono što je prouzrokovao. No sma- 
tram da bi ta tvrdnja bila neistinita kad bi sadržavala pojmovno protu- 
slovlje. Ali ako tu nema pojmovnog protuslovlja, onda ne samo da nije 
neistinita, nego je štoviše 1 moguća; i bila bi zabluda kad bi se drukčije 
govorilo, Budući da Božjoj svemogućnosti pripada da nadilazi svaki um 
i svaku moć, izričito krnji Božju svemogućnost onaj tko kaže da u 
stvorenom svijetu može zamisliti nešto što Bog ne bi mogao učiniti. 
Grijesi kao protudokaz ne vrijede, jer su oni kao takvi zapravo ništa. 

Srčika se pitanja sastoji, dakle, u ovome: ima li unutrašnjeg protu- 
slovlja između postavke da je Bog stvorio (svijet) u cjelini njegova bića, 

5 Tako su mislili neki crkveni Oci. To ije mišljenje kasnije zastupao i Descartes. 

* Usp. c. XXVI, 5, u MI. 42, 481. 

7 Riječ je o nekim crkvenim Ocima. 

* O tome vidi: Commentum in IV lib. Sent., 1, d. 37, q. 1, a. 2, ad im. — 
Ova Tomina neobična tvrdnja nije istovjetna s krilaticom »Nema grijeha«. On kaže 
samo ovo: grijeh nije neka pozitivna zbiljnost, nego upravo njezino uklanjanje, lišava- 
nje (privatio), i u tom smislu »ništa«. 

a da njegovo trajanje nema početka? Da tu nema nikakva protuslovlja, 
može se pokazati na slijedeći način. Kad bi, naime, to bilo protuslovno, 
razlog bi bio ili u jednoj od dviju postavki ili u obima, to jest ili zbog 
toga što proizvodni uzrok (causa agens) mora trajanjem prethoditi 
svome učinku ili zbog toga što postojanju mora trajanjem prethoditi 
ne-postojanje. U tom se smislu kaže da je od Boga stvoreni svijet postao 
iz ništavila. 


4. — Najprije ću, dakle, pokazati da nije nužno da proizvodni 
uzrok, to jest Bog, trajanjem prethodi svom učinku, — samo kad bi on 
to htio. 


Prvi dokaz: nijedan uzrok koji proizvodi svoj učinak trenutno ne 
prethodi nužno trajanjem svom učinku. A Bog je upravo takav uzrok 
koji ne proizvodi svoj učinak u rasponu gibanja, nego trenutno. Prema 
tome, nije nužno da trajanjem prethodi svom učinku. Prva se stavka 
može razjasniti konkretnim promatranjem svih trenutnih promjena kao 
što su osvjetljenje i slično. Ali može se i razumski dokazati na slijedeći 
način: postavimo li postojanje neke stvari u bilo koji trenutak, možemo 
postaviti i to da počinje njezino djelovanje, kao što opažamo u svemu što 
nastaje, jer čim nastaje vatra, u istom trenutku počinje grijanje. A u 
trenutnoj radnji početak i svršetak padaju zajedno, štoviše, oni su isto- 
vjetni, kako biva u svemu što je nedjeljivo. Prema tome, postavimo li 
nekog djelatnika koji trenutno proizvodi svoj učinak u bilo koji trenutak, 
možemo istodobno postaviti i rezultat njegova djelovanja. Svršetak dje- 
lovanja se pak podudara sa samim učinkom. Iz toga slijedi da za um ne 
predstavlja protuslovlje ako tvrdimo da uzrok, koji trenutno proizvodi 
svoj učinak, ne prethodi trajanjem svom učinku. 'To bi bilo protuslovno 
kod onih uzroka koji gibanjem proizvode svoje učinke, jer ovdje poče- 
tak gibanja mora prethoditi njegovu svršetku. I baš zato što su ljudi na- 
vikli da oko sebe promatraju radnje koje se događaju u rasponu gibanja, 
ne shvaćaju lako da proizvodni uzrok ne mora prethoditi svom učinku. 
To je razlog zašto mnogi neiskusni ljudi, ograničujući svoj pogled na 
mali broj slučajeva, nepromišljeno govore koješta. 


Ovaj se dokaz ne može obeskrijepiti činjenicom da je Bog takav 
proizvodni uzrok koji proizvodi voljom, jer ni volja ne mora prethoditi 
trajanjem svom učinku, dakle ni voljni proizvoditelj, osim ako se on prije 
neke radnje opredjeljuje, što Bogu nipošto ne smijemo pripisati. 


5. — Drugi dokaz: onaj uzrok koji proizvodi cjelinu bića nečega ne 
može imati slabiju proizvodnu moć od uzroka koji proizvodi (samo) ob- 
lik. Naprotiv, još je jači, jer ne proizvodi tako da (samo) izvodi nešto iz 
mogućnosti gradiva, što čini proizvoditelj oblika. A proizvoditelj koji 
stvara samo oblik, može postići to da u bilo kojem trenutku proizvedeni 
oblik bude s njim zajedno, kako to vidimo u svjetlosti sunca. Prema 
tome, kudikamo je moćniji Bog, koji proizvodi cjelinu bića nečega, da 
bilo kad postavi svoj učinak zajedno sa sobom. 

Nadalje: ako postoji neki uzrok iz čijega postavljanja u određenom 
trenutku ne slijedi istodobno postavljanje njegova učinka, to se događa 
samo zato što tom uzroku nešto nedostaje, jer cjeloviti uzrok i učinak 
padaju zajedno. A Bogu nije nikada ništa nedostajalo, Stoga, kad god 
postavimo njega, uvijek možemo postaviti i njegov učinak, pa, prema 
tome, nije nužno da mu prethodi trajanjem. 

Još nešto: volja uopće nc umanjuje snagu svoga nosioca, što pogo- 
tovo treba isključiti u Bogu. No svi oni koji pokušavaju riješiti Aristo- 
telove razloge kojima se dokazuje da je Bog oduvijek stvorio stvari, jer 
»isto uvijek proizvodi isto«2, kažu da bi ovaj zaključak slijedio kad Bog 
ne bi proizvodio (svijet) svojoj voljom. Ali, dosljedno prvoj stavci, sve 
ako i postavimo da je Bog voljni proizvoditelj, ipak moramo zaključiti 
da je mogao oduvijek proizvesti u zbilju svoj učinak. 


Tako, dakle vidimo, da za um nema protuslovlja u tvrdnji da pro- 
izvodni uzrok ne prethodi trajanjem svom učinku, jer Bog ne može 
ostvariti samo ono što uključuje pojmovno protuslovlje. 


6. — Sada preostaje da pogledamo predstavlja li za um protuslo- 
vlje to da nešto bude oduvijek samo zato što ne-, postojanje mora pretho- 
diti trajanjem njegovu postojanju; naime, kaže se, da je stvoreno iz ni- 
čega. Da tu nema nikakva protuslovlja, može se potvrditi jednom Ansel- 
movom izjavom u Monologionu, pogl. VIH., u kojoj razlaže kako je svi- 
jet stvoren iz ničega: »'Treće razjašnjenje tvrdnje da je stvoreno ni iz 
čega imamo, veli, kad shvatimo da je ono zacijelo stvoreno, ali nije bilo 
ničega od čega bi bilo stvoreno. Otprilike slično značenje imamo kad se 
za čovjeka koji se žalosti bez razloga kaže da je žalostan zbog ničega. 
Shvatimo li, dakle, spomenuti zaključak u ovom smislu, to jest tako 
da su sva bića, osim vrhovne biti, po njoj stvorena iz ničega, drugim 
riječima ne iz nečega, onda se nećemo zaplesti u neprilike.«l% Iz ovoga 
izlaganja jasno proizlazi da između stvorenog svijeta i ništavila nema 
nikakva redoslijeda, kao da je stvoreni svijet najprije bio ništavilo, pa je 
poslije postao nešto. 


7. — Idimo dalje: pretpostavimo načas da postoji taj redoslijed 
prema gifeavi la: pa bi ta tvrdnja imala smisao: svijet je stvoren iz ni- 
čega, to jest stvoren je poslije ničega. Taj izraz »poslije« svakako sadr- 
žava u scbi redoslijed. Ali ima više vrsti redoslijeda, to jest vremenski 
i prirodni. Ako je pak istina da iz zajedničkog i općeg (pojma) ne pro- 
izlazi osebujno 1 pojedinačno (biće)!!, onda ne slijedi nužno da je u 
trajanju najprije bilo ništavilo, a zatim je postalo nešto, jednostavno 


% Ovaj tekst predstavlja sažetak ARISTOTELOVA teksta u Physic., H, 3, 195 b 
26—29. 

2% Usp. ML 158, 156, 

11 Toma se u ovoj točki hvara ukoštac s antropomorfnim razumijevanjem ništavila 
i njegova odnosa prema svijetu. Zato najprije odbacuje poznato platoničarsko načelo 

zbog toga što se obično kaže da je stvoreni svijet uslijedio poslije ništa- 
vila. Dovoljno je da on po prirodi buđe najprije ništa, a zatim biće. 
Naime, svakom je biću po prirodi najprije usađeno ono što mu pripada 
bitno, a ne ono što jednostavno prima od drugog bića. No stvoreni svijet 
prima bitak od drugog bića; prepušten, naime, sam sebi i promatran u 
sebi on je ništa i bliže mu je po prirodi ništavilo nego bitak, Ali iz toga 
da ništavilo prethodi trajanjem bitku ne slijedi da su oni zajedno. Ne 
tvrdimo naime da je stvoreni svijet u pretpostavci vječnog postojanja 
nekoć bio i ništavilo, nego tvrdimo da mu je priroda takva da bi bio 
ništa kad bi bio prepušten sam scbi. Kad kažemo, na primjer, da je zrak 
obasjan, morali bismo zapravo reći da je sunce dalo svoju svjetlost zraku. 
A budući da sve što nastaje, nastaje od nečega različitog, to jest od onoga 
što nije zajedno s nastalim!?, morali bismo također kazati da je zrak 
iz nerasvijetljenog, odnosno mračnog stanja prešao u osvijetljeno. Ne u 
tom smislu da je inače oduvijek bio nerasvijetljen, odnosno mračan, nego 
u tom smislu da bi bio takav kad bi ga sunce prepustilo samom sebi. A 
to najjasnije vidimo na zvijezdama i planetama koje sunce trajno oba- 
sjava. 

8. — 1z rečenoga, dakle, jasno proizlazi da nema pojmovnog pro- 
tuslovlja u tvrdnji da je Bog nešto stvorio, a ipak to oduvijek postoji. 
Kad bi tu bilo sadržano protuslovlje, onda je zaista čudno kako ga Au- 
gustin nije vidio, jer bi to bio najuspješniji način da se pobije vječnost 
svijeta. A on mnogim razlozima pobija vječnost svijeta u XI. i XII. knj. 
De civitate Deilš, dok ovaj način potpuno zanemaruje. Izgleda, štoviše, 
da daje naslutiti kako u toj tvrdnji nema pojmovnog protuslovlja. Tako 
u X. knj. De civitate Dei, pogl. 31., govoreći o platoničarima kaže: »Oni 
su tome pronašli svoj način tumačenja: nije riječ o početku vremena, ne- 
go o početku slijeda koji se izmjenjuje. Pretpostavimo, kažu oni, da je 
nega oduvijek stajala u prašini, u njoj bi oduvijek postojao trag, a ipak 
nitko ne bi sumnjao da je taj trag učinak onoga tko gazi prašinu; i jedno 
ne bi bilo prije drugoga, premda bi jedno bilo učinak drugoga. Na isti 
način, kažu dalje, svijet i bogovi u njemu postojali su oduvijek, kao 
što oduvijek postoji njihov stvoritelj, a ipak su stvoreni.«l! I nigdje ne 
kaže da je to nepojmljivo, nego se na drugi način bori protiv njih. Isto 
tako u XI. knj., pogl. 4. veli: »A neki koji priznaju da je Bog stvorio 


prema kojemu pojedinačne stvari proizlaze iz općeg idejnog svijeta. To je načelo 
vrhunsko otjelovljenje antropomorfizma, ukoliko naime uopćeni izgled ljudskih 
misli objektivira u neki »drugi svijet«. Misli što ih Toma ovdje razglaba kod 
čitatelja će bez sumnje pobuditi asocijacije na novovjekovna i suvremena filozofska 
razmišljanja o odnosu između bitka i ništavila (Hegel, Sartre itd.) Koliko znam, 
Tomina misao o tom odnosu još nije cjelovito i sustavno prikazana. Najviše se 
elemenara može naći kod A. D. SERTILLANGES, Zidće de crćation et ses retentis- 
sements en philosopbie, Paris, Aubicr 1945. 

12 Usp. ARISTOTEL, Organon, O tumačenja, pogl. 14, 23 b 14; Metafizika, 
knj. IX, pogl. 4, 1055 b 11. 

13 Usp. knj. XI, pogl. 4—5; knj. XII, pogl. 15, u ML 41, 319 sl, 364 sl. 

1“ Usp. ML 41,311. 

svijet, ipak ne smatraju da je počeo u vremenu, nego samo u svom stvo- 
renom biću, tako da je oduvijek stvaran na način koji se jedva može 
shvatiti.«15 U prvome dokazu osvrnuo sam se na razlog zbog kojega je ta 
jedva shvatljivo.!5 


9. — Čudnovato je također kako najodličniji filozofi nisu primi- 
jetili to protuslovlje. Augustin, naime, govoreći u istoj knjizi (pogl. 5.) 
protiv onih o kojima je bilo riječi u prethodnom tekstu kaže: »Raspra- 
vljamo s onima koji se slažu s nama da je Bog besrjelesno biće, stvoritelj 
svih bića različitih od njega«; 1 o njima poslije dodaje: »Ovi su pobije- 
dili ostale filozofe dostojanstvom i ugledom.«!7 A to može lako uvidjeti 
svatko tko pažljivo razmotri tvrdnju onih koji drže da svijet postoji 
oduvijek, jer ipak i oni tvrde da ga je stvorio Bog, i u tome ne vide 
uopće nikakva pojmovnog protuslovlja. Prema tome, oni koji to protu- 
slovlje tako oštroumno zapažaju, samo su oni ljudi i s njima se rađa mu- 
drost. 


10. — Ali budući da im neki ugledni pisci naizgled idu u prilog, 
želim pokazati da im zapravo pružaju slab oslonac. Damaščanin, naime, 
kaže u knj. 1., pogl. 8.: »Nezgodno je izjednačiti po vječnosti ono što se 
izvodi iz ne-postojanja u postojanje s onim što nema početka i oduvijek 
postoji.«15 Isto tako Hugo de Sancto Victore veli u početku svoje knjige 
De Sacramentis: »Sila neizrecive svemogućnosti nije mogla dopustiti da 
osim nje još nešto bude vječno, što bi joj pomagalo u stvaranju.«1? 

Ali smisao ovih i sličnih tekstova može se razjasniti jednom Boc- 
cijevom izjavom u posljednjoj knjizi De consolatione: »Kad neki čuju 
da je Platon smatrao da ovaj svijet niti je počeo u vremenu, niti će imati 
neki nedostatak, onda pogrešno misle da je time stvoreni svijet izjedna- 
čen po vječnosti sa stvoriteljem. Drugo je naime provoditi neograničeni 
Život, što je Platon pripisao svijetu; opet drugo imati u sažetku cijelu 
prisutnost beskrajnog života, što je očigledno vlastitost Božjeg uma.«2 


11. — Iz rečenoga vidimo nadalje da ne slijedi, kako neki prigo- 
varaju, da tako stvoreni svijet postaje jednak Bogu u trajanju, jer na 


i5 Dsp. ML 41, 319. 

14 Usp. točka 4, str. 3—4. 

17 Usp. ML 41, 320, 321. 

1 Usp. De fide orihodoxa 1, 8, u MG 94, 814 B. 

15 Usp. knj. I, pogl. 1, u ML 176, 187 B. 

2 Usp. De consolatione pbilosopkiae V, pr. 6, u ML 63, 859 B. — U ovoj i 
slijedećoj točci Toma pokazuje kako pretpostavka vječnosti svijeta nipošto ne ugro- 
žava Božju vječnost. Pretpostavljena vječnost svijeta je samo vremenski surogat prave 
vječnosti, njezino antropomorfno (čovjekoliko) razumijevanje. Takva je vječnost 
zapravo beskonačno produženo vrijeme »unatrag« (u prošlost) i »unaprijed« (u 
budućnost), dok je vječnost u pravom i punom smislu riječi, prema Boeciju i Tomi, 
»cjelovito istodobno i savršeno posjedovanje neograničenog života« (interminabilis vitae 
tota simul et perfecta possessio). — Treba li ovdje podsjetiti da je u propovjedničkoj 
praksi i u ne baš odviše misaonoj teološkoj literaturi većinom na djelu ono naivno 
antropumorfno razumijevanje vječnosti? 

spomenuti način ništa ne može biti vječno kao Bog, to jest ništa, osim 
Boga, ne može biti nepromjenljivo. To potvrđuje Augustinova izjava u 
XII knj. De civitate Dei, pogl. 15: »Budući da vrijeme otiče kroz pro- 
mjene, ono ne može biti vječno poput nepromjenljive vječnosti. Prema 
tome, premda besmrtnost anđela ne otječe kroz vrijeme, premda ona 
nije ni prošlost, kao da je više ne bi bilo, niti je budućnost, kao da je 
još nema, ipak njihova djelovanja koja se događaju u vremenu prelaze 
iz budućnosti u prošlost. I zato anđeli ne mogu biti izjednačeni po vječ- 
nosti sa Stvoriteljem o čijem djelovanju ne možemo kazati da bijaše ono 
čega više nema ili da će biti ono što još nije.«2! Slično čitamo u VIII. knj. 
Super Genesim: »Budući da je priroda Trojstva potpuno nepromjenljiva, 
ona je vječna tako da joj u tom pogledu ništa ne može biti jednako,«?? 
"Takve izraze nalazimo i u XI. knj. Zspovijesti.23 


12. — Dotični! također navode sebi u prilog neke razloge kojih 
su se dotaknuli i filozofi, pa su ih i riješili. Između tih razloga najteži 
je onaj koji govori o beskonačnom broju duša.25 Ako naime svijet postoji 
oduvijek, onda nužno slijedi da sada postoji beskonačni broj duša. Ali 
taj razlog nije primjeren raspravi, jer je Bog mogao stvoriti svijet bez 
ljudi i duša ili je također mogao stvoriti ljude kad ih je zapravo stvorio, 
dok je sav ostali svijet stvorio oduvijek. U tom slučaju, dakle, poslije 
tjelesne smrti ne bi ostao beskonačan broj duša. A osim toga, još nije 
dokazano da Bog ne može stvoriti zbiljski beskonačni broj.25 


Ima još i drugih razloga na koje sada ne namjeravam odgovoriti, 
bilo zbog toga što sam odgovorio na njih na drugom mjestu2", bilo zato 
što su neki od njih tako slabi da svojom sakatošću samo osnažuju, čini 
se, suprotno mišljenje. 

Preveo, uvodnom riječju 
i bilješkama popratio 
Tomo Vereš 


*! Usp. ML 41, 364. 

** Usp. Super Genesim ad litteram VIII, pogl. 23, u ML 34, 389. 

2% Usp. pogl. 30. 

"4 Riječ je o teolozima augustinovskog smjera, među kojima se najviše isticao 
*Tomin prijatelj sv. Bonaventura. 

25 Ovaj razlog iznosi Sv. BONAVENTURA, /n 77 Sent., Dist. 1, p. 1,2. 1,/q. 
2, Sed ad oppositum 54. 

26 Toma ovo mišljenje nije zastupao nedvosmisleno jasno u svim svojim djelima, 
ali mu je većinom bio sklon i nastojao ga je obrazložiti (usp A. D, SERTILLANGES, 
nav. dj., str. 35 sl). Pripomenimo da su Pascal i Leibniz, dva najveća novovjekovna 
filozofa-matematičara, zastupali isto mišljenje. 

27 Usp. Summa th., I ,q. 46, a. 2; Summa c. Gent, II, cc. 31—38; De Potentia, 
q. 3, a. 13—17; Quaest. quodlib. 11], a. 31, XIL, a. 7; Commentum in IV lib. Sent. 
ILd4,q.1,a. 5. 

DE AETERNITATE MUNDI 


Rdsumć 


C'est la premičre traduction de VPopuscle De aeternitate mundi (contra 
murmurantes) de saint Thomas d'Aquin en langue croate, 

Dans son avant-propos le traducteur prćsente le De aeternitate mundi du 
point de vue historique et doctrinal. Il essaie d'identifier les »murmurantes« 
contre lesquels Thomas d'Aquin ćcrivait son opuscle et de dćtecter la raison 
profonde pour laquelle Thomas rćagissait contre leurs arguments en faveur du 
commencement temporel nćcćssaire du monde. 

Pour saint Thomas, les arguments qu'on allćgue en faveur de cette thčse ne 
sont pas probants, Le plus souvent, ils ne sont, en fait, qu'un paralogisme 
appelć »passage A un autre genre«, Le traducteur ćstime que cette remarque est 
valable aussi pour les arguments qu'on tente de formuler, de nos jours, A par- 
tir des sciences de la nature. 

Mais la raison la plus profonde du refus de la thčse susdite et de ses 
arguments se trouve ailleurs, En effet, Thomas d'Aquin pense, que ces argu- 
ments rendent un assez mauvais service A la foi, surtout en faze de ceux qui 
ne sont pas croyants. D/autre part, ils mettent en pćril la libertć de la re- 
cherche philosophique. 

Il faut admettre l'existence de certains problčmes, qui ne peuvent pas 
se r6sourdre que par la foi. Le problčme du commencement temporel du monde 
en est un. C'est le premicr et le dernier mot de la position de Thomas dAquin, 
qu'il serait intćressant de comparer avec celle de Kant. 

